### Beslutninger

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 10. juni 2025 om magistratsbehandling af forslaget.

Sagen bedes tilbagesendt byrådet via Magistraten.

Sagen blev behandlet sammen med sag 31.

###

BESLUTNINGSFORSLAG FRA BØRNE- OG UNGEBYRÅDET

I folkeskolens formål står der, at folkeskolen giver eleverne “lyst til at lære mere, gør dem fortrolige med dansk kultur og historie, giver dem forståelse for andre lande og kulturer, bidrager til menneskers samspil med naturen og fremmer den enkelte elevs alsidige udvikling”. Det mener vi i Børne- og ungebyrådet, at lejrskoler er en vigtig del af. Vi oplever, at lejrskoler styrker klassesammenholdet og dermed trivslen og indlæringsevnen i klassen. Vi mener, det er sundt for unge at komme lidt væk fra hverdagen og ud i nye rammer. Lejrskoler og udflugter er også en god måde at lære om dansk såvel som udenlandsk historie og kultur på – ude i virkeligheden i stedet for det støvede klasseværelse. Det er også en god mulighed for at komme ud i naturen.

Lejrskoler og udflugter gør så meget godt for klasserne i [adresse], men vi oplever, at der bliver færre og færre af dem. Især i udskolingen. De bliver aflyst eller bare aldrig planlagt, fordi budgettet ikke er til det.

Derfor foreslår Børne- og ungebyrådet at:

1. Der afsættes flere midler til lejrskoler og skoleudflugter i folkeskolen.

2. Grundskolerne får bedre mulighed for at omlægge undervisningstimer til lejrskoler eller udflugter.

Motivation af punkt 1

Børne- og ungebyrådet mener, der skal gives flere penge til lejrskoler i grundskolen, så man kan få en masse fede ture og oplevelser samtidigt med at det er lærerigt. Vi oplever især, at fællesskabende udflugter fungerer godt på tværs af årgange eller i forbindelse med klassesammenlægninger.

Lige nu er det svært at finde penge til lejrture ude på folkeskolerne, da de tit er en stor udgift. Derfor bliver de ikke altid prioriteret, når pengene skal fordeles på en skole, hvor budgettet i forvejen er stramt. Det går for det første ud over klassefællesskabet, men også lysten til at gå i skole og lære.

Vi oplever, at privatskoleelever i høj grad har gavn af lejrskoler. Det styrker fællesskabet og glæden ved at gå i skole. Derfor mener vi også folkeskolen skal tilbyde dette. Eksempelvis ved at inddrage forældrerådet i planlægningen.

Vi oplever, at lejrskoler og udflugter er en god måde at variere undervisningen på. Lejrskolerne skal ikke erstatte den faglige undervisning men supplere den. For eksempel ved at eleverne forud for en lejrskole arbejder med budgetter og planlægning, hvilket et medlem

fremhæver som særligt lærerigt. Et andet medlem siger: ”Min klasse tog til Ribe for at opleve [adresse] i forbindelse med et læringsforløb om det – det var vildt fedt.”

Det behøver ikke være dyrt at tage på lejrskole. Destinationen kan sagtens være en kommunalt ejet hytte eller et vandrehjem, og flere medlemmer fremhæver også overnatninger på skolen som hyggelige. Udflugter behøver heller ikke koste noget. Man kunne f.eks. tage ud i naturen eller tage på et museum, som er gratis for børn under 18 år at besøge. Man kunne også lave kreative aktiviteter eller tage på løb rundt i området. Turene behøver ikke være til udlandet, da det vil gøre det dyrere. Men samtidigt er udvekslingsuger noget vi gerne ser, at man bringer tilbage på nogle grundskoler.

Det er vigtigt for os, at forældrebetalingen er minimal. Som et medlem siger: ”En fra min klasse kunne ikke komme med på lejrskole, fordi forældrene ikke havde råd”. Derfor ser vi det også som skolernes opgave at gøre brug af de gratis udflugts- og lejrskolemuligheder, som allerede findes.

Motivation af punkt 2

Vi tror, en anden måde hvorpå man kan få flere lejrskoler på skemaet, er at gøre det nemmere for skolerne at omlægge undervisningstimer til lejrskoler eller udflugter. Vi har talt med en skoleleder, som udtrykte, at det var en af de ting, der holder mange lejrskoler tilbage fra at tage på lejrskole, da lønnen til lærerne er en stor udgift ved lejrskolerne, og timeregnskabet kan være svært at få til at gå op.

Vi ser gerne, at skolerne får bedre mulighed for f.eks. at omdanne nogle af de sidste timer på dagen, hvor produktiviteten hos eleverne alligevel er lav, til en større udflugt på et senere tidspunkt, eller at skolerne får større frihed til at omdanne sprogtimer til udveksling. Man kunne med fordel indtænke lejrskoler og udflugter allerede i skemalægningen.